<classify> NAIBU Waziri wa Maliasili na Utalii, Costantine Kanyasu pichani amewashukuru mawaziri wenzake, kwa kufanikisha kutekeleza kwa asilimia 90 Ilani ya Uchaguzi ya Chama Cha Mapinduzi CCM, kama walivyoahidi katika Uchaguzi Mkuu wa mwaka 2015.Kanyasu ambaye pia ni Mbunge wa Jimbo la Geita Mjini, alisema anashukuru kwa kupata ushirikiano kutoka kwa mawaziri wenzake na kutekeleza ilani hiyo.Tumeweza kutekeleza asilimia 90 ya Ilani yetu tuliyoahidi kwa wananchi wakati wa kampeni za uchaguzi wa mwaka 2015 na hivyo asilimia 10 zilizobaki tunaendelea kuzifanyia kazi ili tukamilishe kabla ya uchaguzi mkuu ujao, alisema Kanyasu.Alisema hayo hivi karibuni wakati akizungumza na gazeti hili mjini Geita. Alibainisha kuwa wakati wa kampeni za uchaguzi wa mwaka 2015, tatizo la maji lilikuwa limetatuliwa kwa asilimia 10, lakini sasa tatizo hilo limetatuliwa kwa zaidi ya asilimia 50. Kanyasu alisema katika sekta ya nishati ya umeme, yapo mafanikio makubwa yaliyoonekana baada ya megawati za umeme kuongezwa kutoka 10 hadi 98, hivyo kuwezesha mji wa Geita kupata umeme wa uhakika.Kwamba upande wa umeme wa Wakala wa Umeme Vijijini REA, kasi ya usambazaji imekuwa kubwa na itawezesha vijiji vyote kufikiwa na huduma hiyo ifikapo mwezi Juni mwaka huu.Aliongeza kuwa kwa upande wa miundombinu ya barabara, zaidi ya kilometa 20 zimejengwa kwa lami na wanatarajia kujenga kilometa nyingine 10 za lami, hivyo kuufanya mji uweze kuwa katika hali nzuri kwa upande wa miundombinu ya barabara. Naibu Waziri huyo alieleza mafanikio mengine yaliyopatikana kwa upande wa huduma za afya, kuwa wakati wa kampeni ya mwaka 2015 hakukuwa na hospitali ya mkoa, lakini sasa tayari hospitali ya mkoa imejengwa na vituo sita vya afya vimejengwa katika kata mbalimbali wilayani humo.Alibainisha kuwa zaidi ya madarasa 100 ya shule za msingi, yamejengwa kutokana na mapato ya ndani ya Halmashauri ya Wilaya ya Geita ili kukabiliana na changamoto ya ongezeko la watoto wanaojiunga na masomo,kutokana na uwepo wa elimu ya bure inayotolewa na Serikali ya Awamu ya Tano.Kanyasu aliongeza pia kuwa kuna mafanikio katika ukusanyaji wa mapato ndani ya halmashauri, ambapo kwa sasa wanaweza kukusanya zaidi ya Sh bilioni 1.8 kwa mwaka kutokana na mapato ya ndani. Alisema mafanikio hayo yamechangiwa na kuondolewa kwa mianya ya wizi, uwepo wa soko la dhahabu na ushuru wa maduka.  <topic>: KITAIFA 